钦定古今图书集成/理学汇编/文学典/第065卷 > 潘慎修
## 钦定古今图书集成/理学汇编/文学典/第065卷 > 潘慎修

按《宋史》本传：“慎修，字成德，泉州莆田县人。父承祐，仕
闽后归江南，仕李景，至刑部尚书致仕。慎修少以父
任为秘书省正字，累迁至水部郎中兼起居舍人。开
宝末，王师征江南，李煜遣随其弟从镒入贡，买宴钱
求缓兵，留馆怀信驿。旦夕捷书至，邸吏督从镒入贺，
慎修以为国且亡，当待罪，何贺也！自是，每群臣称贺”，
从镒即奉表请罪。太祖嘉其得礼，遣中使慰谕，供帐
牢饩，悉加优给。煜归朝，以慎修为太子右赞善大夫。
煜表求慎修掌记室，许之。煜卒，改太常博士，历膳部、
仓部、考功三员外，通判寿州，知开封县，又知湖、梓二
州。淳化中，秘书监李至荐之，命以本官知直秘阁。慎
修善奕碁，太宗屡召对奕，因作《碁说》以献，大抵谓：“碁
之道在乎恬默，而取舍为急。仁则能全，义则能守，礼
则能变，智则能兼，信则能克。君子知斯五者，庶几可
以言碁矣。”因举十要以明其义，太宗览而称善。俄与
直昭文馆韩援使淮南巡抚，累迁仓部、考功二部郎
中。咸平中，又副邢昺为两浙巡抚使，俄同修起居注。
景德初，上言衰老求外任，真宗以儒雅宜留秘府，止
听解记注之职。数月，擢为右谏议大夫、翰林侍读学
士。从幸澶州，遘寒疾，诏令肩舆先归。明年正月卒，年
六十九。赙钱二十万、绢一百匹。慎修疾虽亟，精爽不
乱，托陈彭年草遗奏，不为诸子干泽，但以主恩未报
为恨。上悯之，录其子汝士为大理评事，汝砺为奉礼
郎，令有司给舟载其柩归洪州。慎修风度酝籍，博涉
文史，多读道书，善清谈。先是，江南旧臣多言李煜暗
懦，事多过实。真宗一日以问慎修，对曰：“煜或懵理若
此何？”享国十馀年。他日对宰相语及之，且言慎修温
雅不忘本，得臣子之操，深嘉奖之。当时士大夫与之
游者，咸推其素尚，然颇恃前辈，待后进倨慢，人以此
少之。有《集》五卷。汝士至工部员外郎、直集贤院。